Wen: Racheltjie de Beer-verhaal nou ook leesstof vir oud en jonkTien lesers staan elk die kans om óf ŉ kopie van Die verhaal van Racheltjie de Beer óf Die storie van Racheltjie de Beer (kinderboekuitgawe) te wen. “Racheltjie, haar pa, haar boetie Jamie en Frikkie, die hanskalf, trek al maande lank na die groot stad waar ŉ beter lewe op hulle wag. Maar wanneer die ossewa breek, moet hulle oorbly in Tant Soekie se verlate ou plaashuis. “As die bergrivierlelie blom soos nou, beteken dit swaar sneeu,” waarsku die ou tante. Racheltjie weet Tant Soekie is reg, want sy verstaan ook die taal van plante. “Daardie nag word Racheltjie wakker en sien die sneeu, maar haar boetie is skoonveld. Sy weet sy moet hom veilig hou en gaan soek hom in die koue nag.” Die ikoniese verhaal van Racheltjie de Beer het onlangs nuwe lewe gekry toe dit landswyd in rolprentteaters uitgereik is. Maroela Media het meer as 300 gaste trakteer met ŉ eksklusiewe vertoning van die rolprent. Die verhaal van Racheltjie de Beer is geïnspireer deur die verhaal wat van geslag tot geslag oorvertel word. Dit is ŉ verhaal van swaarkry, opoffering en onbaatsugtige liefde en wat in die Suid-Afrika gedurende die 1800’s afspeel. Lees gerus hier en hier wat resensente oor die rolprent skryf. Brett Michael Innes se interpretasie van die verhaal is reeds in 2012 gepubliseer. Innes het die oorspronklike gegewe op kreatiewe wyse omskep in die verhaal soos wat dit op die silwerskerm uitgebeeld is. Die draaiboek is in samewerking met Matthys Boshoff, wat ook die regisseur is, verwerk. Racheltjie se legende is nou ook as ŉ kinderboek, geskryf deur Antoinette Louw met illustrasies deur Elanie Bieldt, beskikbaar. Dit is Louw, bekend as aktrise en rubriekskrywer, se eerste boek en is spesifiek gemik op kinders tussen die ouderdom sewe en nege jaar oud. Bieldt is ŉ plaaslike kunstenaar wat reeds sowat honderd kinderboeke sedert die begin van haar loopbaan geïllustreer het. Sy het in 2018 haar internasionale debuut gemaak en werk saam met verskeie uitgewers soos Lapa en Pegasus. Al wat jy moet doen om in aanmerking te kom vir ŉ gelukkige trekking is om jou besonderhede in die kompetisievorm onderaan hierdie artikel in te sleutel en die eenvoudige vraag te beantwoord. Die sluitingsdatum vir die kompetisie is 5 November 2019 om 23:45. Die kompetisie het gesluit.